Sem manneskjur höfum við nokkrar grunnþarfir , við þurfum mat og skjól en einnig þurfum við að tilheyra . Að tilheyra er ein af grunnþörfum okkar og hún er mjög sterk , við hugsum kannski ekki út í það dagsdaglega og við tökum því kannski sem sjálfsögðum hlut en sú upplifun að tilheyra hóp er jafn mikilvæg og að fá að borða og að eiga öruggt skjól . Þegar grunnþörfum okkar er ekki fullnægt , þá líður okkur ekki vel . Við verðum óörugg , fyllumst vanmætti og vitum ekki alltaf hvernig við eigum að bregðast við . Við fæðingu tilheyrum við óhjákvæmilega hóp sem er fjölskyldan okkar og hún gefur okkur veganesti út í lífið . Hjá fjölskyldum okkar lærum við ákveðin gildi og menningu sem getur mótað það hvernig við hugsum og frá hvaða sjónarhorni við lítum á lífið og tilveruna . Þetta veganesti fylgir börnum svo inn í skólaumhverfið . Nú þegar allir skólar landsins eru byrjaðir er mikilvægt að hugsa til þess að ekki upplifa öll börn það að þau tilheyri hóp . Þau eru jú sjálfsagt hluti af bekk en það að vera hluti af hóp og finnast þú tilheyra honum er ekki endilega það sama . Sumir velja það að vera á jaðrinum og fylgjast með úr fjarlægð en aðrir þrá ekkert heitar en að fá að vera með og tilheyra . Skólaumhverfið kallar á mikil samskipti á milli einstaklinga og þau geta verið flókin , allskonar óskrifaðar samskiptareglur gilda sem getur verið mjög erfitt fyrir marga að fylgja . Einnig getur verið erfitt að lesa í aðstæður því að samskipti geta verið í margs konar formi ; líkamleg tjáning , orð , svipbrigði , raddblær og fleira . Við þurfum því alltaf að vera meðvituð um hvernig við tjáum okkur og hvað við segjum því að þó að það taki mjög stuttan tíma að segja nokkur orð , geta orð sært og fylgt manneskju í langan tíma . Öll viljum við tilheyra , öll viljum við upplifa að við séum örugg og elskuð . Gefum börnum okkar það veganesti inn í nýtt skólaár að þó við séum ólík og eigum ekki alltaf samleið þá er mikilvægt að vera góður og koma alltaf vel fram við þá sem eru í kringum okkur . Því þó að sumir taki því sem sjálfsögðum hlut getur vinalegt bros verið ómetanlegt fyrir aðra .